Société par actions simplifiée (Lëtzebuerg)

D'Société par actions simplifiée (gekierzt SAS) oder Vereinfacht Aktiegesellschaft ass eng Rechtsform vun den Handelsgesellschaften zu Lëtzebuerg. S'ass den 10. August 2016 agefouert ginn a baséiert um ugepasste Gesetz vum 10. August 1915.

Et ass eng Gesellschaft, där hiert Kapital an Aktien opgedeelt ass. Se gëtt vun enger oder méi Persoune gegrënnt, déi just e bestëmmt Kapital bäidroen.

Verschidde Reegele vun der Aktiegesellschaft (société anonyme) gëllen och fir d'SAS. Den Haaptvirdeel vun dëser Zort Gesellschaft läit an der limitéierter Zuel vu verbindleche Bestëmmungen, déi hire Betrib reegelen. Dat bréngt mat sech, datt d'Aktionäre bei der Grënnung besonnesch mussen oppassen, wéi d'Statuten ausgeschafft ginn.

 Grënnung 
Eng vereinfacht Aktiegesellschaft ka vun enger physescher oder juristescher Persoun gegrënnt ginn. D'Grënnung muss virun engem Nottär gemaach ginn an d'Statute mussen integral am Handelsregëster agedroe ginn.

 Bezeechnung 
Den Numm vun der Gesellschaft gëtt an de Grënnungsstatuten festgehalen; en däerf net identesch mat schonn existente Gesellschafte sinn.

 Dauer 
D'Dauer wéi laang d'Gesellschaft soll bestoe bleiwe muss an de Grënnungsstatuten definéiert sinn; se ka limitéiert oder op onbegrenzt Zäit gegrënnt ginn.

 Opléisung 
Um Enn vun der Dauer déi an de Statute festgeluecht gouf, gëtt d'Gesellschaft d'office opgeléist. Se kann awer och opgeléist ginn: 

 vun den Aktionären (z. B. am Fall vum Verloscht vum Gesellschaftskapital);
 mat engem Geriichtsurteel (z. B. wéinst legitimme Grënn oder wéinst illegalen Aktivitéiten).

 Kapital 
Dat minimaalt Kapital fir eng SAS beleeft sech op 30.000 Euro. Et kann duerch Souscriptioune gemaach ginn, woubäi et komplett souscrivéiert an op d'mannst zu engem Véierel vu sengem Wäert abezuelt muss sinn.

Ausser wann et an de Statuten anescht festgeluecht ass, sinn d'Aktië wa se bis vollstänneg abezuelt sinn, entweder nominativ, au porteur oder dematerialiséiert.

 Verwaltungsorganer 
D'SAS ka sech fir eng Gouvernancestruktur entscheeden, déi an de Statute muss ernimmt sinn; d'Statuten definéieren d'Entscheedungsprozesser an d'Konditiounen, ënner deenen d'Gesellschaft gefouert gëtt.

D'Gestioun vun den Affäre vun der Gesellschaft, souwéi hir Vertriedung an dëser Hisiicht, gëtt vun engem President assuréiert. Hien huet déi breetst Befugnisser, fir ënner allen Ëmstänn am Numm vun der Gesellschaft an am Kader vun hirem Zil ze handelen.

 Responsabilitéit 
An de Relatioune mat Drëttpersounen ass d'Firma un d'Handele vum President gebonnen.

De President oder Direkter iwwerhëlt keng perséinlech Verflichtung am Zesummenhang mat den Engagementer vun der Gesellschaft.

D'Associéë si bis zu der Héicht vun hirem Undeel um Kapital vun der Gesellschaft haftbar.

 Verflichtung 
Eng gesetzlech Kontroll vun der Comptabilitéit vun engem zertifiéierte Réviseur d'entreprise ass obligatoresch fir Firmaen, déi um Enn vun hirem Joresofschloss an no zwee Geschäftsjoren hannereneen d'Grenze vun zwéi vun de follgenden dräi Krittären iwwerschreiden: 

 Bilanszomm vu 4,4 Milliounen Euro;
 Nettoëmsaz vun 8,8 Milliounen Euro;
 Duerchschnëttlech Vollzäitaarbechtskräfte vu 50 Mataarbechter.

Fir Firmen, déi dës Critèren net erfëllen, ass d'Iwwerwaachung vun engem oder méi Commissaires aux comptes (Aktionär oder net) obligatoresch.

D'Statute vun der SAS mussen integral am Firmeregëster publizéiert ginn, gradewéi eng Partie aner Dokumenter, absënns de Grënnungsakt, d'Ernennen an d'Ofsetze vun de Gestionnairen, d'Besëtzer vun den Au-porteur-Aktien, d'Situatioun vum Gesellschaftskapital um Enn vun all Joer, asw.

 Comptabilitéit 
D'SAS muss ë. a. follgendes virleeën: Bilan, Gewënn- a Verloschtrechnung (compte de profits et pertes), Annexen an de Geschäftsrapport (rapport de gestion), déi vun der Generalversammlung vun den Associée musse guttgeheescht sinn.

 Steieren 
D'vereinfacht Aktiegesellschaft ënnerläit follgende Steieren:

 Droit d'enregistrement
 Grondsteier (impôt foncier)
 Gewerbesteier (impôt commercial)
 Verméigenssteier (impôt sur la fortune)
 Kierperschaftssteier (impôt sur le revenu des collectivités)
 TVA.

 Beispiller 
Beispiller vu vereinfachten Aktiegesellschaften aus dem Handelsregëstergekuckt op lbr.lu:

 Kennedy 2020 (B230838)
 B239377 (B230838)
 Naos Hotel Bertrange (B280568)

 Kuckt och 

 Handelskummer
 Handwierkerkummer

 Um Spaweck 

 D'Vereinfacht Aktiegesellschaft op guichet.lu

Kategorie:Gesellschaftsformen zu Lëtzebuerg